b'\n_START_ARTICLE_\nApulanta\n_START_SECTION_\nAlkutaival\n_START_PARAGRAPH_\nApulannan perustivat Antti Lautala ja Toni Wirtanen  Heinolassa vuonna 1991. Samana vuonna yhtyeeseen liittyi Sipe Santapukki, ja vuonna 1992 yhtyeen basistiksi otettiin yhdysvaltalainen vaihto-oppilas Amanda \xe2\x80\x9dMandy\xe2\x80\x9d Gaynor. Vuonna 1993 basistiksi tuli Tuukka Temonen. Lautalan l\xc3\xa4hdetty\xc3\xa4 yhtyeest\xc3\xa4 vuonna 1994 kokoonpanoksi vakiintui Wirtanen, Santapukki ja Temonen. Yhtye soitti alkutaipaleellaan raskasta rockia, mutta siirtyi ensimm\xc3\xa4isill\xc3\xa4 julkaisuillaan punkiin.\n_START_SECTION_\nOma levy-yhti\xc3\xb6\n_START_PARAGRAPH_\nKoska suuret levy-yhti\xc3\xb6t eiv\xc3\xa4t suosiosta huolimatta kiinnostuneet yhtyeest\xc3\xa4, Apulanta hypp\xc3\xa4si mukaan Tehosekoitin-yhtyeen perustamaan levy-yhti\xc3\xb6\xc3\xb6n, Levy-yhti\xc3\xb6\xc3\xb6n._NEWLINE_Apulanta-yhtyeen ensimm\xc3\xa4inen julkaisu, vuonna 1993 ilmestynyt Mik\xc3\xa4 ihmeen Apulanta? -EP sis\xc3\xa4lsi vahvasti yhteiskuntakriittisi\xc3\xa4 punk-kappaleita, kuten \xe2\x80\x9dSysteemi kusee\xe2\x80\x9d, \xe2\x80\x9dAhdistaa\xe2\x80\x9d, \xe2\x80\x9dIrroitetaan k\xc3\xa4si\xe2\x80\x9d ja \xe2\x80\x9dSilm\xc3\xa4muna\xe2\x80\x9d. EP:n julkaisun j\xc3\xa4lkeen basisti Mandy palasi takaisin Yhdysvaltoihin. H\xc3\xa4nen tilalleen yhtyeeseen saatiin heinolalainen Tuukka Temonen. Yhtyeen toinen julkaisu T.S. \xe2\x99\xa5 A.L. -EP oli Apulannan ja Tehosekoittimen yhteinen. Samana vuonna ilmestyi yhtyeen toinen oma EP, Tuttu TV:st\xc3\xa4. Vuonna 1994 laulaja-kitaristi Antti Lautala erosi yhtyeest\xc3\xa4. Syyksi h\xc3\xa4n mainitsi muun muassa yhtyeen musiikillisen tyylin muuttumisen liian kevyeksi: Lautala olisi halunnut tehd\xc3\xa4 musiikista hevi\xc3\xa4 kun Wirtanen, Santapukki ja Temonen halusivat siirty\xc3\xa4 popimpaan musiikkiin. Apulanta yritti aluksi etsi\xc3\xa4 uutta toista kitaristia, mutta p\xc3\xa4\xc3\xa4tti kuitenkin selviyty\xc3\xa4 jatkossa yhdell\xc3\xa4._NEWLINE_Ensimm\xc3\xa4inen pitk\xc3\xa4soitto, kevytt\xc3\xa4 punk-vaikutteista mollipoppia sis\xc3\xa4lt\xc3\xa4nyt Attack of the A.L. People julkaistiin vuonna 1995. Yhtye joutui albumin julkaisemisen j\xc3\xa4lkeen ehk\xc3\xa4 historiansa pahimpaan kriisiin, kun albumi ei menestynytk\xc3\xa4\xc3\xa4n toivotulla tavalla. J\xc3\xa4senet harkitsivat jo yhtyeen hajottamista, mutta p\xc3\xa4\xc3\xa4ttiv\xc3\xa4t yritt\xc3\xa4\xc3\xa4 viel\xc3\xa4 kerran ja siirty\xc3\xa4 takaisin punk rockiin. Laulaja Toni Wirtanen kertoi, ett\xc3\xa4 seuraavalla singlell\xc3\xa4 ja albumilla soitettaisiin ainoastaan \xe2\x80\x9dsit\xc3\xa4 mit\xc3\xa4 huvittaa\xe2\x80\x9d.\n_START_SECTION_\nPunk-tyylin muuttumisesta l\xc3\xa4pimurtoalbumiin \xe2\x80\x9dEhj\xc3\xa4\xe2\x80\x9d\n_START_PARAGRAPH_\nApulannalta ilmestyi vuonna 1995 my\xc3\xb6s Hajonnut-EP. Nyt yhtye oli muuttanut tyyli\xc3\xa4\xc3\xa4n raskaammaksi ja ensimm\xc3\xa4isell\xc3\xa4 pitk\xc3\xa4soitolla k\xc3\xa4ytetyt koskettimet oli korvattu kitaravallilla. My\xc3\xb6s sanoituksia oli muutettu rankemmiksi ensimm\xc3\xa4isen albumin hempeist\xc3\xa4 rakkauslyriikoista. Hajonnut-EP sis\xc3\xa4lsi yhtyeen ensimm\xc3\xa4isen hitin, joka oli nimelt\xc3\xa4\xc3\xa4n \xe2\x80\x9dMit\xc3\xa4 kuuluu\xe2\x80\x9d. Kappaleesta tehtiin my\xc3\xb6s yhtyeen ensimm\xc3\xa4inen musiikkivideo. Videon ohjasi yhtyeen basisti Tuukka Temonen, joka ohjasi my\xc3\xb6hemmin musiikkivideoita my\xc3\xb6s monille muille artisteille. EP:ll\xc3\xa4 oli "Mit\xc3\xa4 kuuluu":n lis\xc3\xa4ksi kolme muuta kappaletta: \xe2\x80\x9dPoistuisitko mun el\xc3\xa4m\xc3\xa4st\xc3\xa4ni\xe2\x80\x9d, \xe2\x80\x9dVeritahrat (english mix)\xe2\x80\x9d ja \xe2\x80\x9dSS-kerho\xe2\x80\x9d. EP menestyi hyvin ja yhtyeen j\xc3\xa4senet saivat siit\xc3\xa4 lis\xc3\xa4\xc3\xa4 uskoa yhtyeeseen. Vuonna 1996 julkaistiinkin toinen albumi, Ehj\xc3\xa4, joka jatkoi musiikillisesti samaa linjaa kuin Hajonnut-EP. Albumi myi kultaa ensimm\xc3\xa4isen\xc3\xa4 Apulannan levyn\xc3\xa4. Albumin my\xc3\xb6t\xc3\xa4 Apulanta r\xc3\xa4j\xc3\xa4ytti itsens\xc3\xa4 vihdoin suuren yleis\xc3\xb6n tietoisuuteen._NEWLINE_Vuonna 1997 ilmestyi kolmas pitk\xc3\xa4soitto, Kolme. Musiikilliselta tyylilt\xc3\xa4\xc3\xa4n albumi oli hyvin samankaltainen kuin Ehj\xc3\xa4. Kuitenkin levyll\xc3\xa4 oli joitakin erilaisia s\xc3\xa4vyj\xc3\xa4, kuten hardcore punkia oleva kappale \xe2\x80\x9dKalamiehen toveri\xe2\x80\x9d. Kolme sis\xc3\xa4lsi Apulannan historian suurimman hitin, singlen\xc3\xa4 kolminkertaista platinaa myyneen Anna mulle piiskaa. Albumi itse myi Apulannan edellisen pitk\xc3\xa4soiton tavoin kultaa. My\xc3\xb6hemmin Toni Wirtanen on todennut, ett\xc3\xa4 Kolme oli ehk\xc3\xa4 liiankin samankaltainen Ehj\xc3\xa4-albumin kanssa, ja luonnehti sit\xc3\xa4 \xe2\x80\x9dp\xc3\xa4ivitysversioksi\xe2\x80\x9d Ehj\xc3\xa4st\xc3\xa4._NEWLINE_Yhtyeen nelj\xc3\xa4s albumi Aivan kuin kaikki muutkin ilmestyi vuonna 1998. Musiikkityyli\xc3\xa4 oli nyt muutettu rauhallisemmaksi ja v\xc3\xa4hemm\xc3\xa4n punkiksi, se oli pitk\xc3\xa4lti alternative rockia. Apulanta koki, ett\xc3\xa4 Hajonnut-EP:n, Ehj\xc3\xa4n ja Kolmen viitoittama tie oli kuljettu loppuun ja yhtyeen olisi l\xc3\xb6ydett\xc3\xa4v\xc3\xa4 uusi suunta ja aikuistuttava musiikillisesti. \xe2\x80\x9dTeit meist\xc3\xa4 kauniin\xe2\x80\x9d -kappaleesta tuli yksi yhtyeen menestyneimmist\xc3\xa4 singleist\xc3\xa4 ja se pysyi singlelistan ykk\xc3\xb6sen\xc3\xa4 per\xc3\xa4ti 19 viikkoa. Albumin kappaleita ei haluttu nimet\xc3\xa4. Muutamille kappaleille, joihin kuuluvat \xe2\x80\x9dHallaa\xe2\x80\x9d ja edell\xc3\xa4 mainittu \xe2\x80\x9dTeit meist\xc3\xa4 kauniin\xe2\x80\x9d, on kuitenkin annettu nimi singlejulkaisun yhteydess\xc3\xa4. Albumin teon aikoihin Apulannassa oli syvi\xc3\xa4 konflikteja ja yhtye jopa aiottiin hajottaa, mutta kriiseist\xc3\xa4 kuitenkin selvittiin. Riitojen syyn\xc3\xa4 olivat muun muassa Toni Wirtasen ja Tuukka Temosen jatkuvat n\xc3\xa4kemyserot.\n_START_SECTION_\nVuodet 2000\xe2\x80\x932005\n_START_PARAGRAPH_\nVuonna 2000 julkaistiin Nick Trianin tuottama Plastik-niminen albumi. Apulannan mukaan Aivan kuin kaikki muutkin -albumin j\xc3\xa4lkeen oli vaikea l\xc3\xa4hte\xc3\xa4 luomaan uutta levy\xc3\xa4. J\xc3\xa4senet eiv\xc3\xa4t halunneet tehd\xc3\xa4 samankaltaista levy\xc3\xa4 kuin Aivan kuin kaikki muutkin, ja uutta tyyli\xc3\xa4 oli vaikea l\xc3\xb6yt\xc3\xa4\xc3\xa4. Yhtye k\xc3\xa4yttikin ensimm\xc3\xa4ist\xc3\xa4 kertaa ulkopuolista tuottajaa. Peloista huolimatta Plastik menestyi hyvin. Se oli kokeellisempi kuin aikaisemmat levyt ja siin\xc3\xa4 oli esimerkiksi Pro Tools -kokeiluita sek\xc3\xa4 syntentisaattoreita. Albumilta julkaistiin yksi yhtyeen menestyneimmist\xc3\xa4 singleist\xc3\xa4 K\xc3\xa4\xc3\xa4nn\xc3\xa4 se pois._NEWLINE_Heinola 10 -albumi julkaistiin vuonna 2001, ja siit\xc3\xa4 tuli Apulannan ensimm\xc3\xa4inen platinalevy. Levyn musiikkiin oli tehty joitakin uudistuksia, kuten 7-kielisen kitaran ja 5-kielisen basson k\xc3\xa4ytt\xc3\xb6. My\xc3\xb6s tyyli oli raskaampi kuin Apulannalla aiemmin._NEWLINE_Edellisen albumin kanssa tyylillisesti samankaltainen Hiekka ilmestyi vuonna 2002. Albumi myi platinaa. T\xc3\xa4m\xc3\xa4n j\xc3\xa4lkeen Apulanta ei kahteen ja puoleen vuoteen julkaissut studioalbumia. Rumpali Sipen olkap\xc3\xa4\xc3\xa4leikkaus johti keikkataukoon. Vuonna 2004 ilmestyi Pudota-EP. Se menestyi eritt\xc3\xa4in hyvin myyden platinaa ja pysyi singlelistan ykk\xc3\xb6spaikalla yhdeks\xc3\xa4n viikkoa. EP:n suurin hitti oli \xe2\x80\x9dVasten mun kasvojani\xe2\x80\x9d.\n_START_SECTION_\nMaineen jatkumista t\xc3\xa4h\xc3\xa4n p\xc3\xa4iv\xc3\xa4\xc3\xa4n, 2005\xe2\x80\x93\n_START_PARAGRAPH_\nVuonna 2005 Apulannan kokoonpano muuttui ensimm\xc3\xa4isen kerran yli kymmeneen vuoteen. Basisti Tuukka Temonen erosi yhtyeest\xc3\xa4 ja siirtyi p\xc3\xa4\xc3\xa4toimisesti videoalalle. Tilalle tuli vuodesta 2001 keikkakitaristina toiminut Parta-Sami Lehtinen. Samana vuonna ilmestyi my\xc3\xb6hemmin platinaa myynyt ja Apulannan menestynein pitk\xc3\xa4soitto Kiila. Singlej\xc3\xa4 julkaistiin levylt\xc3\xa4 kaksi: Armo ja Pahempi toistaan. Tyyli oli melko raskasta rockia ja alternative rockia._NEWLINE_Helmikuussa 2007 ilmestynyt yhdeks\xc3\xa4s albumi Eik\xc3\xa4 viel\xc3\xa4 ole edes ilta osoitti, ett\xc3\xa4 yhtye on palaamassa punk-juurilleen. Jopa hieman heavy-tyylisi\xc3\xa4 kappaleita on sis\xc3\xa4llytetty mukaan. Albumin singleraita \xe2\x80\x9dKoneeseen kadonnut\xe2\x80\x9d oli singlelistan ensimm\xc3\xa4isell\xc3\xa4 sijalla kuusi viikkoa. Toni Wirtasen mukaan sanoitukset kietoutuvat t\xc3\xa4ysin eri aiheiden ymp\xc3\xa4rille kuin aikaisemmin, ne k\xc3\xa4sittelev\xc3\xa4t t\xc3\xa4ll\xc3\xa4 levyll\xc3\xa4 mm. mielenterveysongelmia. Sanoitusten h\xc3\xa4n sanoo olevan vaikeimmat kirjoittaa koko Apulannan historiassa. Kirjoitusprosessi kesti kauemmin kuin mink\xc3\xa4\xc3\xa4n muun albumin yhteydess\xc3\xa4._NEWLINE_Alusta asti Apulannan julkaisujen julkaisijana toiminut Levy-yhti\xc3\xb6 lopetti toimintansa alkutalvesta 2008. Siit\xc3\xa4 l\xc3\xa4htien Apulanta on julkaissut levyns\xc3\xa4 omakustanteina._NEWLINE_Yhtye julkaisi kes\xc3\xa4kuussa 2008 EP:n nimelt\xc3\xa4 Kes\xc3\xa4-EP. Kymmenes albumi nimelt\xc3\xa4\xc3\xa4n Kuutio ilmestyi 5. marraskuuta 2008. Senkin musiikkityyliss\xc3\xa4 n\xc3\xa4kyv\xc3\xa4t Apulannan punk-juuret, mutta toisaalta jotkin kappaleet ovat s\xc3\xa4vellyksellisesti huomattavasti monimutkaisempia kuin aikaisemman pitk\xc3\xa4soiton kappaleet, muun muassa Apulannan ehk\xc3\xa4 kokeellisin kappale \xe2\x80\x9dKuution palaset\xe2\x80\x9d. Singlej\xc3\xa4 julkaistiin j\xc3\xa4lleen kaksi, Vauriot ja Ravistettava ennen k\xc3\xa4ytt\xc3\xb6\xc3\xa4, jotka molemmat nousivat singlelistan ykk\xc3\xb6siksi._NEWLINE_Vuonna 2014 Sami Lehtinen erosi yhtyeest\xc3\xa4 ja h\xc3\xa4nen tilalleen liittyi Ville M\xc3\xa4kinen. M\xc3\xa4kinen soitti jo Apulannan levyill\xc3\xa4 Plastik ja Heinola 10 Moog-syntetisaattoria. _NEWLINE_Yhtyeen toinen muistelmateos, Kaikki Yhdest\xc3\xa4 Pahasta, ilmestyi 2014._NEWLINE_Vuonna 2015 Apulanta teki 2 loppuunmyyty\xc3\xa4 j\xc3\xa4\xc3\xa4hallikonserttia Espoon Barona Areenalla. Keikkojen yhteydess\xc3\xa4 yhtye julkaisi uuden kappaleen nimelt\xc3\xa4 Sun kohdalla. Apulanta julkaisi uuden singlen Tivoli 17. hein\xc3\xa4kuuta 2015, joka on Apulannan j\xc3\xa4rjest\xc3\xa4m\xc3\xa4n Veikkauksen sponsoroiman sanoituskilpailun voittaja. 18.9.2015 Apulanta julkaisi toisen singlen nimelt\xc3\xa4\xc3\xa4n Valot pimeyksien reunoilla  albumilta Kunnes siit\xc3\xa4 tuli totta. Kappaleesta tuli suuri radiohitti, ja se on ollut yhteens\xc3\xa4 yhdeks\xc3\xa4n viikkoa Suomen virallisen radiosoittolistan ykk\xc3\xb6stilalla. Julkaisuviikostansa l\xc3\xa4htien kappale oli samaisella listalla 11 viikkoa per\xc3\xa4kk\xc3\xa4in viiden soitetuimman kappaleen joukossa. Yhtye julkaisi albumin Kunnes siit\xc3\xa4 tuli totta lokakuun yhdeks\xc3\xa4s p\xc3\xa4iv\xc3\xa4 vuonna 2015 ja se oli myynyt marraskuun 26. p\xc3\xa4iv\xc3\xa4\xc3\xa4n menness\xc3\xa4 kultalevyyn oikeuttavan m\xc3\xa4\xc3\xa4r\xc3\xa4n.\n_START_SECTION_\nTalous ja politiikka\n_START_PARAGRAPH_\nLaulaja Toni Wirtasen mukaan yhtyeen pitk\xc3\xa4aikainen linja on, ettei yhtye ota julkisesti kantaa poliittisiin asioihin. Yhtyeen entinen basisti Tuukka Temonen oli avoimesti kokoomuslainen jo yhtyeess\xc3\xa4 ollessaan, joskin erosi puolueesta 2014.  Vuonna 2004 esitetyn televisiosarjan Toni Wirtanen Undercover osassa EuroToni Wirtanen yritt\xc3\xa4\xc3\xa4 p\xc3\xa4\xc3\xa4st\xc3\xa4 Kokoomuksen ehdokkaaksi europarlamenttivaaleissa. Rumpali Sipe Santapukki oli vuonna 2012 mukana Sauli Niinist\xc3\xb6n vaalikampanjassa._NEWLINE_Syyskuussa 2014 uutisoitiin yhtyeen liikevaihdosta 86 prosenttiin tulevan tuolloin arvopaperikaupasta. Yhtye keskittyy erityisesti asuntosijoittamiseen.'